Jeravnan piiri Burjatian kartalla.
**Jeravnan piiri** (ven. Еравнинский район, *Jeravninski raion*, burjaatiksi Яруунын аймаг, *Jaruunyn aimag*) on kunnallinen itsehallintoalue Burjatian tasavallassa Venäjällä. Vuonna 1927 perustetun piirin pinta-ala on 25 600 neliökilometriä. Asukkaita on 18 600 henkeä (vuonna 2009).

Jeravnan piiri sijaitsee Burjatian itäosassa. Pohjoisessa se rajoittuu Bauntin evenkiläiseen piiriin, idässä ja kaakossa Taka-Baikalian aluepiiriin, lounaassa Kižingan ja lännessä Horin piireihin.

Piirin alue käsittää Vitimin ylätasangon eteläosan Baikalin ja Lenan vedenjakajalla. Siihen kuuluu Jeravnan kattilalaakso sekä Vitimin, Udan ja Kondan jokilaaksot. Koillisessa alue rajoittuu Jablonovyivuoristoon, etelässä Tsagan-Hurtei -harjanteeseen ja lännessä Selengan tasankoon. Seudulla on lukuisia järviä. Niistä suurimmat ovat Bolšaja Jeravna, Malaja Jeravna ja Sosnovskoje.

Piiriin kuuluu 14 maalaiskuntaa: Egitui (keskuspaikka Možaika) Gunda, Isinga, Komsomolskoje, Konda (Telemba), Ozernyi, Širinga, Sosnovo-Ozjorskoje, Tselinnyi, Tuldun, Tužinka, Uldurga, Ulhasaa (Gonda) ja Ust-Egita. Hallinnollinen keskus on Sosnovo-Ozjorskojen kylä, josta on 297 kilometriä tasavallan pääkaupunkiin Ulan-Udeen. Asutuskeskuksia on yhteensä 22.

Asukkaista 54 % on burjaatteja ja 44 % venäläisiä. Yli 35 % väestöstä asuu piirikeskuksessa Sosnovo-Ozjorskojessa.

Seudulla on elintarvike- ja kaivosteollisuutta. Maatalous on erikoistunut hevosten ja lampaiden kasvatukseen sekä maidon ja lihan tuotantoon.

Sosnovo-Ozjorskojessa on ammattikoulu, lasten taidekoulu ja Tsyrenžap Sampiloville omistettu taidegalleria. Kulttuurilaitosten yhteydessä toimii kaksi kansanteatteria ja neljä folkloreyhtyettä. Piirissä sijaitsee vuonna 1820 perustettu Egituin buddhalaisluostari, jossa säilytetään ainutlaatuista Buddhan patsasta. Sosnovo-Ozjorskojessa on pieni hotelli. Sosnovoje-järven rannalle rakennetaan matkailukeskusta.

Paikallislehtenä ilmestyy *Jaruuna* ("Jeravna").

Lähteet
-------

1. ↑  Burjaad Respublika: Zahirgaata gazar daidyn hubaari *egov-buryatia.ru*. Viitattu 21.1.2010. [vanhentunut linkki]
2. 1 2  Jeravninski raion *egov-buryatia.ru*. Viitattu 17.1.2010. (venäjäksi)
3. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g.  2009. Moskva:  Federalnaja služba gosudarstvennoi statistiki (Rosstat).  Arkistoitu 21.10.2011. Viitattu 17.1.2010. (venäjäksi)
4. ↑  Jeravninski raion: Geografija i klimat *egov-buryatia.ru*. Viitattu 17.1.2010. (venäjäksi)
5. ↑  Jeravninski raion: Selskije poselenija *egov-buryatia.ru*. Viitattu 17.1.2010. (venäjäksi)
6. 1 2  Jeravninski raion: Naselenije *egov-buryatia.ru*. Viitattu 17.1.2010. (venäjäksi)
7. ↑  Jeravninski raion: Promyšlennost *egov-buryatia.ru*. Viitattu 17.1.2010. (venäjäksi)
8. ↑  Jeravninski raion: Selskoje hozjaistvo *egov-buryatia.ru*. Viitattu 17.1.2010. (venäjäksi)
9. ↑  Jeravninski raion: Obrazovanije *egov-buryatia.ru*. Viitattu 17.1.2010. (venäjäksi)
10. ↑  Ministerstvo kultury Respubliki Burjatija: Jeravninski raion *minkultrb.ru*.  Arkistoitu 7.11.2009. Viitattu 17.1.2010. (venäjäksi)
11. ↑  Jeravna: Datsany *yaruuna.ru*. Viitattu 17.1.2010. (venäjäksi)
12. ↑  Jeravna: Maršruty i gostinitsy *yaruuna.ru*. Viitattu 17.1.2010. (venäjäksi)
13. ↑  Jeravna: Turistitšeskaja infrastruktura *yaruuna.ru*. Viitattu 17.1.2010. (venäjäksi)
14. ↑  Respublika Burjatija: Raionnyje gazety *egov-buryatia.ru*. Viitattu 27.1.2010. (venäjäksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jeravnan piiri**.
* Jeravnan piirin sivusto (venäjäksi)
* Jeravnan piiri Burjatian tasavallan sivustolla (venäjäksi)

Burjatian piirit ja *kaupunkipiirit*
Barguzin • 
Bauntin Evenkia • 
Bitšura • 
Džida • 
Hori • 
Ivolga • 
Jeravna • 
Kabansk • 
Kižinga • 
Kjahta • 
Kurumkan • 
Muhoršibir • 
Muja • 
Oka • 
Pohjois-Baikal • 
Selenga • 
*Severobaikalsk* • 
Tarbagatai • 
Tunka • 
*Ulan-Ude* • 
Zaigrajevo • 
Zakamensk